SIRI สู่นายหน้าประกัน
เห็นบริษัท แสนสิริ จำกัด (มหาชน) หรือ SIRI ออกมาโชว์ยอดขายทำนิวไฮ...โตสวนกระแสโควิด ถือเป็นเรื่องที่น่ายินดี...แต่ก็น่าคิดตรงที่ตัวเลขยอดขายที่เพิ่มขึ้นนั้น มาจากเกมการตลาด อัดโปรแรงงงส์ระบายสต๊อก เพื่อจูงใจลูกค้า...
27 ก.ย. 2563

สำนักข่าวรัชดา
เห็นบริษัท แสนสิริ จำกัด (มหาชน) หรือ SIRI ออกมาโชว์ยอดขายทำนิวไฮ…โตสวนกระแสโควิด ถือเป็นเรื่องที่น่ายินดี…แต่ก็น่าคิดตรงที่ตัวเลขยอดขายที่เพิ่มขึ้นนั้น มาจากเกมการตลาด อัดโปรแรงงงส์ระบายสต๊อก เพื่อจูงใจลูกค้า…
โอเค…ก็ทำให้ SIRI มีสภาพคล่องดีขึ้น มีเงินสดตุนไว้ในมือมากขึ้น โดย ณ สิ้นไตรมาส 2 มีเงินสดและรายการเทียบเท่าเงินสด 3,806 ล้านบาท ก็พอหายใจหายคอคล่องขึ้น..!! แต่ก็ต้องแลกมาด้วยมาร์จิ้นที่เบาบาง..
สอดคล้องกับที่ “เศรษฐา ทวีสิน” บิ๊กบอส SIRI ระบุก่อนหน้านี้ว่า “ถ้าใครบอกว่าตลาดอสังหาฯ ยังไปได้ คนนั้นพูดไม่จริงแน่นอน ทุกวันนี้แสนสิริยอดโอนสูงเป็นประวัติการณ์ไม่ใช่เพราะตลาดดี แต่เราจัดโปรโมชั่นเพื่อเร่งขายเร่งโอน เพราะอยากได้เงินสดในการรับมือ worst case scenari”
เมื่อภาพรวมธุรกิจอสังหาริมทรัพย์ไม่ได้สดใสซาบซ่าเหมือนก่อน สถานการณ์ตอนนี้ไม่ต่างจากผู้ป่วยโคม่า อาการทรง ๆ ทรุด ๆ ไม่รู้จะฟื้นเมื่อไหร่..? SIRI ก็เลยพยายามหารายได้ประจำ หรือสร้าง Recurring Income มาชดเชย…
หนึ่งในนั้นก็ไปเป็นนายหน้าขายประกันฯ ด้วยการควัก 25 ล้านบาท ส่งบริษัทลูก บริษัท แสนสิริ ไชน่า จำกัด เข้าไปถือหุ้น 25% ในบริษัท ฮักส์ อินชัวรันซ์ โบรกเกอร์ จำกัด (Hugs) ซึ่งเป็นบริษัทที่เพิ่งจัดตั้งขึ้นใหม่สด ๆ ร้อน ๆ เมื่อวันที่ 21 ก.ย.ที่ผ่านมา เป็นการกระจายความเสี่ยงจากธุรกิจอสังหาฯ อีกทาง
เห็นได้ชัด ก่อนหน้านี้ก็มีอสังหาฯ หลายค่ายปรับตัวไปสร้าง Recurring Income กันมากขึ้น บางรายขยับไปทำอาคารสำนักงานให้เช่า บางรายหันไปลงทุนธุรกิจโรงแรม ขณะที่บางรายหันไปทำเฮลธ์แคร์พรีเมียม
อย่างเคสล่าสุด บริษัท มั่นคงเคหะการ จำกัด (มหาชน) หรือ MK ก็ไปจับมือกับบริษัท โรงพยาบาลบำรุงราษฎร์ จำกัด (มหาชน) หรือ BH และ บริษัท ไมเนอร์ อินเตอร์เนชั่นแนล จำกัด (มหาชน) หรือ MINT เพื่อทำศูนย์บูรณาการสุขภาพและการแพทย์แบบองค์รวมในชื่อ “รักษ” (รัก-ษะ) ย่านคุ้งบางกระเจ้า จ.สมุทรปราการ
กลับมาที่ SIRI …อย่าลืมว่าเทรนด์สุขภาพกำลังมาแรง โดยเฉพาะในช่วงที่โควิดออกอาละวาดหนัก ทำให้คนหันมาใส่ใจสุขภาพกันมากขึ้น หนุนให้ธุรกิจประกันฯ โตระเบิดระเบ้อ…
SIRI คงมองเห็นถึงจุดนี้ จึงขยับจากอสังหาฯ สู่นายหน้าขายประกันฯ…
ก็น่าจับตาจากคนขายบ้าน ขายคอนโดฯ ไปขายประกันฯ…SIRI จะทำได้ดีแค่ไหน..?
ทว่าแม้เห็นรายได้ SIRI โตมโหฬาร แต่ก็ถูกต้นทุนทางการเงินและงบมาร์เก็ตติ้งกดดัน ทำให้กำไรบรรทัดสุดท้ายไม่เยอะอย่างที่ควรจะเป็น…
เห็นได้ชัดจากงบงวดครึ่งปี 2563 มีรายได้รวม 18,306 ล้านบาท แต่กำไรสุทธิอยู่ที่ 320 ล้านบาท อัตรากำไรสุทธิบ๊างบาง 1.75% เท่านั้น
แหม๊…ช่างสวนทางกับหนี้สินรวมที่พุ่งไปแตะ 75,829 ล้านบาทแล้ว ส่งผลให้อัตราหนี้สินต่อทุน (D/E) อยู่ที่ 2.18 เท่า
ชักน่าเป็นห่วงแล้วสิ…
ก็ไม่รู้ว่า “เฮียเศรษฐา” จะแก้เกมนี้อย่างไร..? เพราะขืนปล่อยไว้อย่างนี้คงไม่ดีแน่ เดี๋ยวจะกลายเป็นวิกฤติศรัทธาได้นะคะเฮีย…
เอ๊ะ..!! หรือช่วงนี้ที่เห็น “เฮียเศรษฐา” ออกสื่อบ๊อยบ่อย หลังจากหายหน้าหายตาไปพักใหญ่ จะเป็นกลเกมธุรกิจปะคะ…
ที่สำคัญเมื่อไหร่จะมีโอกาสเห็นหุ้น SIRI กลับมาเป็นหุ้นเต็มบาทอีกครั้งกันละเนี่ย…
นี่โชคดีนะว่า SIRI เป็นหุ้นที่ปันผลสูง ปัจจุบันยีลด์ปาไป 11.89% แล้ว
จึงทำให้ SIRI ไม่ไร้เสน่ห์ซะทีเดียว…
…อิ อิ อิ…